প্রয়াত কেন্দ্রীয় মন্ত্রী অনন্ত কুমার। সোমবার ভোরে বেঙ্গালুরুর একটি হাসপাতালে শেষ নিঃশ্বাস ত্যাগ করেন মোদী মন্ত্রিসভার সংসদ বিষয়ক এই মন্ত্রী। মৃত্যুকালে তাঁর বয়স হয়েছিল ৫৯ বছর।
বিজেপি-র অন্যতম এই শীর্ষনেতা ক্যানসারে আক্রান্ত ছিলেন। অক্টোবর মাসেই আমেরিকা থেকে চিকিৎসা করিয়ে ফিরেছিলেন। স্ত্রী এবং দুই কন্যাকে রেখে গিয়েছেন অনন্ত কুমার। 
অনন্ত কুমারের মৃত্যুতে গভীর শোক প্রকাশ করেছেন প্রধানমন্ত্রী নরেন্দ্র মোদী। টুইটে তিনি লিখেছেন, ‘‘আমার অত্যন্ত কাছের সতীর্থ এবং বন্ধুকে হারিয়ে মর্মাহত। অনন্ত কুমারজি এক জন মনে রাখার মতো নেতা ছিলেন। খুব কম বয়সেই তিনি আমজনতার সংস্পর্শে এসেছিলেন। নিজের হৃদয় এবং অধ্যাবসায় দিয়েই তিনি সমাজের সেবা করেছেন। তাঁর ভাল কাজের জন্যই সবাই তাঁকে মনে রাখবেন।’’
প্রয়াত নেতার স্ত্রী তেজস্বিনীর সঙ্গেও কথা বলেন প্রধানমন্ত্রী। প্রধানমন্ত্রী আরও লিখেছেন, ‘‘কর্নাটকে এবং বিশেষত বেঙ্গালুরু ও সংলগ্ন এলাকায় বিজেপি-র সংগঠনকে মজবুত করতে কঠিন পরিশ্রম করেছেন। সবসময় নিজের লোকসভা কেন্দ্রের মানুষ তাঁকে কাছে পেতেন।’’
১৯৫৯ সালের ২২ জুলাই জন্মগ্রহণ করেছিলেন অনন্ত কুমার। ছ’বার সাংসদ নির্বাচিত হন তিনি। ১৯৯৬ সালে প্রথম বার ব্যাঙ্গালোর দক্ষিণ কেন্দ্র থেকে সাংসদ নির্বাচত হন। পর পর ছ’বার তিনি ওই কেন্দ্র থেকেই নির্বাচিত হন। রাজনৈতিক প্রজ্ঞা এবং বিচক্ষণতার জন্যই কম সময়ে বিজেপি-র শীর্ষ নেতৃত্বে জায়গা করে নেন অনন্ত কুমার। আডবাণী অনুগামী হিসেবে পরিচিত হলেও মোদী জমানাতেও তাঁর কদর এতটুকু কমেনি।